Alexandru Racu: “Niciunul nu vrea să 
candideze, adică să iasă la luptă, să se 
bată pentru voturile oamenilor, să îşi 
asume riscuri și responsabilităţi” 

Dezbatere între candidaţii la Primăria Capitalei cel mai probabil nu vom avea, dezbaterea pentru alegerile 
europarlamentare a lipsit cu desăvârșire, iar cu trei luni şi jumătate înaintea alegerilor prezidenţiale încă nu 
cunoaștem niciun candidat. Senzaţia e că toți vor să rămână în funcţie — Nicușor în funcţia de Primar al 
Bucureștiului, PNL și PSD în tandem la Cotroceni și Palatul Victoria, AUR și USR în opoziţie, eventual cu ceva 
mai multe mandate în cazul AUR -, dar niciunul nu vrea să candideze, adică să iasă la luptă, să se bată pentru 
voturile oamenilor, să își asume riscuri și responsabilităţi. 

De fapt, ideal pentru toți acești politicieni de nimic ar fi să nu vină nimeni la alegeri, să se retragă și poporul, să 
se invalideze toate alegerile de acum înainte din lipsă de cvorum, iar o dată la 4 ani CCR să reînnoiască 
automat mandatele pe care nimeni nu și-a propus să le schimbe. Nici măcar la dictatură nu visează vreunul 
dintre ei, ci doar la un fel de democraţie fără alegeri, la plebiscitul stării de fapt prin absenteism și nepăsare, la 
iohannism pentru eternitate (ca să îl parafrazez pe Volodea Tismăneanu). 

În orice caz, în condiţiile în care niciun partid nu simte nevoia să se bată pe bune pentru votul meu, să mă 
convingă să îi votez pe ei și nu pe alţii, chiar nu văd de ce aș mai bate drumul până la secţia de votare. Doar 
așa, ca să îl omenesc pe nu știu ce anonim lipsit de iniţiativă, idei și personalitate cu un salariu de parlamentar 
european? Măcar dacă ar încerca vreunul să îmi cumpere votul, cu un mic și o bere, ca să mai înțeleg și eu 
ceva din alegerile astea, dar nici măcar asta nu fac. Așa că eu unul aștept să treacă mai repede plictiseala 
asta de doi lei și să înceapă Campionatul European. 

Hai România! 

